Igor Bukovský

MUDr. Igor Bukovský, PhD. (* 27. august 1966, Martin) je slovenský lekár. Titul PhD. získal v roku 1999 v odbore normálna a patologická anatómia na Fyziologickom ústave LF UK za výskum včasných štádií aterosklerózy, avšak v súčasnosti sa venuje hlavne otázkam výživy a trendom v oblasti zdravia a životosprávy. Známy je i vďaka konfliktu s premiérom Matovičom a inými ohľadom rizík a opatrení týkajúcich sa pandémie koronavírusu SARS-CoV-2. Bukovský zľahčoval ochorenie a nabádal na rušenie opatrení.

Životopis 
V roku 1990 absolvoval Lekársku fakultu Univerzity Komenského ziskom titulu MUDr. zo všeobecného lekárstva, v roku 1999 na rovnakej fakulte získal titul PhD v odbore normálna a patologická anatómia. V rokoch 19901992 bol poradca Výboru NR SR pre zdravotníctvo a sociálne veci. V roku 1991 bol zamestnancom geriatrického oddelenia nemocnice v Dunajskej Strede. Od roku 1992 do roku 2004 pracoval na Fyziologickom ústave Lekárskej fakulty UK ako učiteľ.

V rokoch 1993 až 1994 bol jedným z protagonistov relácie o chudnutí Tak už dosť vysielaného Slovenskou televíziou, štúdio Košice, kde radil chudnúcim spoločne s Magdou Pavelekovou, MUDr. Leošom Středom a Jozefom Vajdom. V rokoch 1990 až 2001 bol spolupracovníkom Slovenského rozhlasu a autorom niekoľkých rozhlasových cyklov o zdraví a výžive. V roku 2004 otvoril Ambulanciu klinickej výživy v Bratislave, vydal niekoľko vlastných kníh, najmä o vegetariánskej výžive. Sám Bukovský je vegetarián. Od roku 1997 bol externým spolupracovníkom televízie Markíza, v ktorej bol jeho brat Boris vedúci vydania Televíznych novín do roku 2015.

Účinkoval v rôznych televíznych reláciách, vo väčšine prípadov to boli ranné magazíny, kde radil divákom vo veciach zdravej výživ a životosprávy.

Je členom Americkej dietetickej asociácie, Americkej spoločnosti pre klinickú výživu, Britskej spoločnosti pre výživu, Slovenskej gastroenterologickej spoločnosti.

Kontroverzie 
Igor Bukovský je aktívny aj na sociálnych sieťach. Účet na Youtube založil pred 6 rokmi ale popularita jeho kanálu vzrástla počas pandémie COVID-19. a jeho úspech je údajne aj zásluhou zviditeľňovania sa konfrontovaním oficiálne prijatého vedeckého poznania. Jeho obvykle anonymní kritici tvrdia, že i vďaka vypúšťaniu hoaxov alternatívnej medicíny.  Široko publikovaný faux pas Igora Bukovského bol síce správne citovaný a seriózny zdroj, no po matematickej stránke úplne chybne interpretovaný, kde sa vypočítaná mortalita nenarodených detí po očkovaní mala vyšplhať k ťažko uveriteľným 20%. V dôsledku čoho zverejnil zdroj, verejne prejavil ľútosť a ospravedlnil sa. 

6. septembra 2020 premiér Igor Matovič na sociálnej sieti zverejnil status, v ktorom kritizoval Bukovského aj za to, že ho Bukovský v rozhlase vyzýval, aby odstúpil z funkcie kvôli tomu, že na svadbe nemal rúško. Bukovský reagoval napríklad tým, že vyhlásil „ústna voda môže byť účinnejšia ako rúško“, a chcel zažalovať premiéra. Jedným z dôsledkov tejto konfrontácie, okrem toho že napríklad diel o ústnej vode mal viac ako 200 000 zhliadnutí, bolo, že Slovenský rozhlas prestal po štyroch rokoch vysielať rubriku „Vieme, čo jeme“ a zrušil spoluprácu s Bukovským. Zmluva platná do konca roka 2020 bola posledná a 30. septembra 2020 bola odvysielaná posledná časť.

V septembri 2021 bol zrušený jeho kanál na platforme Youtube, z dôvodu "porušenia pokynov pre komunitu služby". Už predtým Youtube niektoré jeho videá odstránil. Posledné video pred zrušením kanálu malo názov „Brutalita a zaujatosť médií je dôvodom vypnúť ich“. Uchýlil sa v ňom ku kritike niektorých plátkov, kde podľa jeho názoru predajných novinárov nazval novotvarom mzdochy. Video dosiahlo za približne tri týždne od zverejnenia po odstránenie viac ako 90 000 pozretí. Po zrušení kanálu v decembri 2021 napísal knihu „Zmazaný(í). Môj pokus vysvetliť si, čo sa deje.”

Bukovského vyjadrenia počas pandémie kritizoval vo svojich blogoch Roman Hanajík, ktorý podal na Bukovského aj trestné oznámenie. Bukovský následne blogera zažaloval na ochranu osobnosti a žiada od neho ako nemajetkovú ujmu 50-tisíc eur.  Pojednávanie na Okresnom súde v Považskej Bystrici sa začalo v októbri 2022. Súčasne sa Bukovský, ako tvrdí, sporí aj s ministrom financií Matovičom. Matovič pred dvomi rokmi označil Bukovského za blázna a konšpirátora. Odznelo to naživo vo vysielaní televízie TA3. Bukovský žiada ospravedlnenie.

Bibliografia 
 Hľadá sa zdravý človek!
 1998, Vrútky: Advent Orion; ISBN 80-88719-76-3
 s Pavlom Liptákom: Hneď to bude! (Navarte rýchlo, zdravo a chutne)
 2007, Bratislava: Ambulancia klinickej výživy, ISBN 978-80-969757-9-2
 2009, Praha: Slovart, ISBN 978-80-7391-188-1
 2010, v Braillovom písme, Levoča: Slovenská knižnica pre nevidiacich Mateja Hrebendu, ISBN 978-80-8110-072-7
 s Alexandrou Frolkovičovou: Hneď to bude, anjelik!
 2011, Bratislava: Ambulancia klinickej výživy, ISBN 978-80-970230-1-0
 Hubnutí bez blbnutí: pravdy a lži o dietách a detoxikaci (po česky)
 2009, Bratislava: Ambulancia klinickej výživy, ISBN 978-80-970129-2-2
 Miniencyklopédia prírodnej liečby
 1992, Praha: Advent, ISBN 80-85002-48-5
 1992, Bratislava: Kresťanské vzdelávacie a informačné stredisko, ISBN 80-88719-35-6
 1995, Vrútky: Advent-Orion, ISBN 80-88719-35-6
 1998, 2001, Vrútky: Advent-Orion, ISBN 80-88719-82-8
 s Alexandrou Frolkovičovou: Návod na prežitie pre bejby
 2011, Bratislava: Ambulancia klinickej výživy, ISBN 978-80-970230-2-7
 Návod na prežitie pre muža
 2006, Bratislava: Ambulancia klinickej výživy, ISBN 80-969571-0-4
 Návod na přežití pro muže (po česky)
 2007, Bratislava: Ambulancia klinickej výživy, ISBN 978-80-969739-5-8
 Nová miniencyklopédia prírodnej liečby
 2009, Bratislava, Ambulancia klinickej výživy, ISBN 978-80-970230-0-3
 Recepty na fajn časy
 2000, 2001, 2002, Vrútky: Advent Orion, ISBN 80-88960-47-9
 Teraz to zíde? Pravdy a klamstvá o chudnutí
 2009, Bratislava: Ambulancia klinickej výživy, ISBN 978-80-970082-9-1
 2010, v Braillovom písme, Levoča: Slovenská knižnica pre nevidiacich Mateja Hrebendu, ISBN 978-80-8110-071-0
 Vegetariánske dieťa
 1992, Martin: Nový život Turca; Ružomberok: Lev, š. p., ISBN 80-900554-0-0

Referencie

Externé odkazy 
 Igor Bukovský – profil na webe Ambulancia klinickej výživy
 Nepatrím do smotánky, aj keby bola sójová – rozhovor v denníku SME (2007)

Slovenskí lekári
Slovenskí vegetariáni
Slovenskí autori náučnej literatúry
Autori kuchárskych kníh
Absolventi Lekárskej fakulty Univerzity Komenského v Bratislave
Vyučujúci na Lekárskej fakulte Univerzity Komenského v Bratislave
Osobnosti z Martina